recursal/SuperWikiNEXT-32B huggingface dataset:
Lusikkahaarukka
**Lusikkahaarukka** eli *luha* on kenttäoloissa tarkoitettuun ruokailuun valmistettu lusikan ja haarukan yhdistelmä, jossa lusikka ja haarukka on yhdistetty toisiinsa taittonivelenä toimivalla niitillä.

Suomen puolustusvoimien käyttämän, useiden eri valmistajien tekemän lusikkahaarukan lusikka ja haarukka oli alkujaan valmistettu alumiinista ja niitti ruostumattomasta teräksestä. Myöhemmät Hackmanin valmistamat luhat on tehty kokonaan ruostumattomasta teräksestä.

Monissa muissa armeijoissa lusikka ja haarukka ovat erilliset, mutta niiden kuljetusasennon kiinnitysmekanismi ei ole yhtä kestävä kuin lusikkahaarukan.

Lusikkahaarukka – sotilasslangissa "mysteerio" – on mitoitettu siten, että se sopii taitettuna kenttäkeittoastian (pakin) ja sen kannen väliin. Näin sitä ei kuitenkaan juuri koskaan kuljeteta, sillä tällaisesta kuljetustavasta aiheutuu sotilaan helposti paljastavaa ääntä. Tämän vuoksi lusikkahaarukkaa on suositeltu kannettavaksi vasemmassa rintataskussa.

Muualla maailmalla
------------------

Cambridgessa sijaitsevan Fitzwilliam Museumin kokoelmiin on 1990-luvulta lähtien kuulunut lusikkahaarukkaa muistuttava työkalu, joka on ajoitettu 200–300-luvulle jaa. Hopeasta ja teräksestä valmistettu työkalu on luultavasti yksittäiskappale, joka on tehty rikkaan matkustelijan tilauksesta.

Spork
**Spork** on lusikkahaarukka, jossa osa lusikan kuuppaosasta on muotoiltu haarukan piikeiksi. Nimi tulee englannin sanoista "***sp**oon"* ja "*f**ork"***. Sana esiintyy *Century Dictionary* -sanakirjan vuonna 1909 julkaistussa täydennysosassa. Vastaava väline mainitaan nimellä "runcible spoon" Edward Learin vuonna 1871 julkaistussa runossa "The Owl and the Pussycat"*.*

Lähteet
-------

1. ↑  Inttisanasto (Inttiwiki): LuHa (Arkistoitu – Internet Archive) Perinteisessä merkityksessään luha tarkoittaa kangaspuiden erästä osaa sekä puimahuonetta (Nykysuomen sanakirja: luha).
2. ↑  Ruotuväki: Pakilla ja lusikka-haarukalla pitkät perinteet
3. ↑  Penttinen, Antti: *Sotilasslangin sanakirja*, s. 151 hakusana mysteerio. Helsinki: WSOY, 1984. ISBN 951-0-11952-0.
4. ↑  Mark McWilliams (toim.): "Sporks, Pestles and Peelers: Why Kitchen Technology Matters", *Food & Material Culture: Proceedings of the Oxford Symposium on Food and Cookery 2013*, s. 20. Totnes, Devon: Prospect Books, 2014. ISBN 978-1-909248-40-3. (englanniksi)
5. ↑  Bellis, Mary: The History of the Spork *About.com*. Viitattu 16.9.2012. (englanniksi)[vanhentunut linkki]

Aiheesta muualla
----------------

* Mess Utensils (Arkistoitu – Internet Archive)
Malli kiiltomatojen lusiferaasin rakenteesta
**Lusiferaasit** ovat oksidoreduktaaseihin kuuluvia entsyymejä, jotka katalysoivat lusiferiineiksi kutsuttujen substraatin hapettumista hapen ja koentsyymin kuten ATP:n tai flaviinimononukleotidin avulla virittyneeksi yhdisteeksi. Virityksen purkautuessa vapautuu fotoni. Eräät lusiferaasit tarvitsevat myös kalsium- tai magnesiumioneja toimiakseen. Useimmiten vapautuva säteily on sinisen tai vihreän valon aallonpituudella.

Lusiferaasit ovat yleisimpiä bioluminesenssin aiheuttajia. Niitä esiintyy useissa eliöissä kuten bakteereissa, sienissä, panssarisiimaeliöissä, polttiaiseläimissä, piikkinahkaisissa, nivelmadoissa äyriäisissä, nilviäisissä, tuhatjalkaisissa, hyönteisissä (kiiltomadot, sepät) ja eräissä kaloissa. Useat lusiferaaseja hyödyntävät eliöt elävät merissä.

Lusiferaasityyppejä
-------------------

Bakteerien lusiferaasin toiminta
Bakteerien lusiferaasit hyödyntävät koentsyyminään flaviinimononukleotidia ja lusiferiini on pitkäketjuinen aldehydi kuten myristyylialdehydi. Lusiferaaseja on muun muassa *Vibrio*-suvun bakteereissa ja rakenteeltaan ne ovat oligomeereja. Monet bioluminoivat bakteerit ovat syvänvedenkalojen symbiootteja.

Sienten lusiferaasien koentsyymi on NADH tai |NADPH. Substraatti on polyfenoleihin kuuluva 3-hydroksihispisiini.

Panssarisiimaeliöissä lusiferiini on porfyriinijohdannainen. Yksi yleisimmistä lusiferaasityypeistä käyttää substraattinaan koelenteratsiinia ja näitä entsyymejä on muun muassa polttiaiseläimissä, piikkinahkaisissa, äyriäisissä ja eräissä kaloissa.

Hyönteisten, erityisesti kiiltomatojen, lusiferaasit ovat runsaasti tutkittuja. Ne vaativat toimiakseen ATP:tä ja magnesiumioneja. Rakenteeltaan entsyymi on dimeeri ja massaltaan 95 kDa.

Hyödyntäminen
-------------

Erityisesti kiiltomatojen lusiferaaseja käytetään monien biologisten prosessien seurantaan. Käyttökohteita ovat esimerkiksi entsyymikinetiikka ja immunomääritykset.

Lähteet
-------

1. 1 2 3 4  Thomas Scott, Eric Ian Mercer: *Concise encyclopedia biochemistry and molecular biology*, s. 368. Walter de Gruyter, 1997. ISBN 978-3110145359. (englanniksi)
2. 1 2 3 4 5 6  Irena Bronstein, Larry J. Kricka & Richard S. Givens: *Chemiluminescence, Kirk-Othmer Encyclopedia of Chemical Technology*, John Wiley & Sons, New York, 2000.
3. 1 2 3 4 5 6  Lee F. Greer III & Aladar A. Szalay: Imaging of light emission from the expression of luciferases in living cells and organisms: a review.  *Luminescence*, 2002, 17. vsk, s. 43–74. Artikkelin verkkoversio. Viitattu 4.9.2021.  (englanniksi)
4. 1 2 3 4 5 6 7  Zinaida M. Kaskova, Aleksandra S. Tsarkova & Ilia V. Yampolsky: 1001 lights: luciferins, luciferases, their mechanisms of action and applications in chemical analysis, biology and medicine.  *Chemical Society Reviews*, 2016, 45. vsk, s. 6048--6077. Artikkelin verkkoversio. Viitattu 4.9.2021.  (englanniksi)
Ensimmäisiä skannattuja (digitoituja) kuvia vuodelta 1957.
**Digitaalinen kuva** on elementeistä koostuva kuva, joka on tallennettu tietotekniseen laitteeseen digitaalisesti. Digitaalinen kuva tallennetaan kuvatiedostona, joita on useita muotoja. Bittikarttagrafiikka koostuu pikseleistä ja vektorigrafiikka viivoista, kaarista ja muista muodoista.

Digitaalisella kuvalla usein viitataan pikseleistä koostuvaan rasterikuvaan.
Digitaalisia kuvia käsitellään kuvankäsittelyohjelmilla.

Historia
--------

Ensimmäisen tietokoneella luodun digitoidun (skannatun) kuvan otti Russell Kirsch vuonna 1957. Kirsch työskenteli National Bureau of Standardsissa (nykyisin NIST), jossa Kirsch kollegoineen käytti Standards Eastern Automatic Computer (SEAC) tietokonetta ja tekivät pyörivän rumpuskannerin. Ensimmäinen skannattu kuva on Kirschin pojasta.

Digitaalisissa kameroissa käytetty valoherkkä kenno perustuu puolijohdetekniikkaan.

Katso myös
----------

* Digitaalinen piirtäminen ja maalaaminen

Lähteet
-------

1. 1 2 3  How do digital images work? *bbc.co.uk*. Viitattu 15.10.2021. (englanniksi)
2. 1 2 3  Fiftieth Anniversary of First Digital Image *sciencecodex.com*. Viitattu 15.10.2021. (englanniksi)
3. ↑  J.B. Williams: *The Electronics Revolution: Inventing the Future*, s. 245. Springer, 2017. ISBN 9783319490885. Teoksen verkkoversio.
**Martin Švagerko** (s. 2. lokakuuta 1967 Banská Bystrica) on slovakialainen mäkihyppääjä, joka aktiiviurallaan edusti myös Tšekkoslovakiaa. Hän on pituudeltaan 180 cm.

Švagerko saavutti joukkuekilpailussa MM-pronssia Tšekkoslovakian joukkueessa Lahdessa 1989 ja MM-hopeaa Tšekin ja Slovakian yhteisessä joukkueessa Falunissa 1993 (kisat käytiin vain hieman Tšekkoslovakian jakautumisen jälkeen, Švagerko oli joukkueen ainoa slovakki ollen kolmen tšekin seurassa). Lisäksi hän oli Tšekkoslovakian joukkueessa neljäs Seefeldissä 1985 ja Oberstdorfissa 1987. Henkilökohtaisessa MM-kilpailussa hän sijoittui parhaimmillaan 22:nneksi Oberstdorfin 1987 normaalimäessä ja Falunin 1993 suurmäessä. Hän voitti nuorten maailmanmestaruuden K80-mäessä 1984.

Švagerko kilpaili kaksissa olympialaisissa. Sarajevossa 1984 hän oli normaalimäessä 42:s, Lillehammerissa 1994 normaalimäessä 25:s ja suurmäessä 28:s.

Švagerko voitti maailmancupin osakilpailun Chamonix'n normaalimäessä joulukuussa 1986. Uransa toisen palkintokorokepaikan hän saavutti oltuaan kolmas Sapporon normaalimäessä joulukuussa 1987. Maailmancupin kokonaiskilpailussa hän sijoittui parhaimmillaan 24:nneksi kaudella 1985–1986.

Lähteet
-------

1. 1 2  Martin Švagerko *Olympedia*. Viitattu 27.3.2023. (englanniksi)
2. 1 2  Martin Švagerko Kansainvälinen hiihtoliitto (FIS).  (englanniksi)
**Digitaalinen peli** tarkoittaa peliä, joita pelataan jollakin digitaalisella laitteella. Tämä digitaalinen laite voi olla esimerkiksi tietokone, pelikonsoli, televisio tai matkapuhelin.
Digital Games Research Association (DiGRA) käyttää termiä "digitaalinen peli" ja sitä käyttävät myös Jason Rutter ja Jo Bryce teoksessaan *Understanding Digital Games* (2006). Termi "digitaalinen peli" on tarjottu vaihtoehtona hämmentäville ja keskenään vaihdettaville termeille kuten "tietokonepeli" ja "videopeli".

Digitaalisia pelejä säilövät muun muassa Digital Game Museum Kaliforniassa.

Katso myös
----------

* Elektroninen peli

Lähteet
-------

1. ↑  Kallio, Kirsi; Mäyrä, Frans & Kaipainen, Kirsikka: Pelikulttuurin monet kasvot. Digitaalisen pelaamisen arkiset käytännöt Suomessa (PDF) (sivu 2) *Pelitutkimuksen vuosikirja*.  2009.  Arkistoitu 5.3.2016. Viitattu 1.4.2016.
2. 1 2  Garry Crawford: *Video Gamers*, s. 3. Routledge, 2012. ISBN 978-0-415-56368-0. Teoksen verkkoversio. (englanniksi)

Aiheesta muualla
----------------

* Frans Mäyrä: Digitaaliset pelit ja leikit
* Digitaalinen peli; Metka (Arkistoitu – Internet Archive)
* Digitaaliset pelit kodin esineinä; Pelitutkimuksen vuosikirja 2011
* Digitaaliset pelit; YSO - Yleinen suomalainen ontologia
Kenraalimajuri **Edward Mutesa II** (oikealta nimeltään **Edward Frederick William David Walugembe Mutebi Luwangula**; lempinimeltään **Kuningas Freddie**) (19. marraskuuta 1924 – 12. marraskuuta 1969) oli Bugandan kuningas vuosina 1939–1969 ja Ugandan presidentti vuosina 1963–1966.

Elämäkerta
----------

Mutesasta tuli kuningas vuonna 1939, kun hänen isänsä Daudi Cwa II kuoli. Mutesa opiskeli Cambridgen yliopistossa Englannissa. Hän osallistui myös upseerikoulutukseen ja eteni kenraalimajuriksi Grenadier Guards -joukoissa. Hän oli tuon joukko-osaston ainoa mustaihoinen upseeri.

Buganda oli tuohon aikaan brittiläinen protektoraatti, ja Mutesa ajoi isänsä politiikkaa eli saada Bugandaan autonominen ja perustuslaillinen kuningaskunta. Kun Uganda itsenäistyi, niin Mutesa pyrki siihen, että Bugandasta tulisi itsenäinen maa Ugandan suojeluksessa. 

Mutesa palasi takaisin Ugandaan vuonna 1955, ja vuonna 1962 Uganda sai itsenäisyyden ja Milton Obotesta tuli maan pääministeri ja Walter Fleming Coutts oli kenraalikuvernööri. Vuonna 1963 Obote katkaisi suhteet Kansainyhteisön kanssa ja erotti kenraalikuvernöörin. Mutesasta tuli vaalien kautta maan ensimmäinen presidentti. 

Vuonna 1966 Obote hylkäsi Ugandan perustuslain ja julisti itsensä presidentiksi. Ugandan armeijan joukot vangitsivat Mutesan 24. toukokuuta 1966 ja miehittivät kuninkaan palatsin. Mutesa pakeni jalkaisin Ruandan ja Burundin kautta Ugandasta ja matkusti Englantiin. Obote sanoi Bugandan ja muiden Ugandan kuningaskuntien aseman irti.

Maanpaossa Lontoossa Mutesa II asui hyvin köyhissä oloissa. Hän työskenteli lähinnä sosiaalityöntekijänä ja asui köyhässä Bermondseyn kaupunginosassa. Scotland Yard vartioi Mutesa II:sta mahdollisen salamurhan takia.

Mutesa kuoli alkoholinmyrkytykseen vuonna 1969 Lontoon asunnossaan.

Scotland Yard väitti, että kuolema oli alkoholimyrkytys, joka johtuisi Mutesan alkoholiriippuvaisuudesta, mutta hänellä ei ollut minkäänlaista ongelmallista taipumusta alkoholijuomiin. Toinen teoria oli se, että hänet oli myrkytetty votkalla, jonka Oboten agentit myrkyttivät. 

Mutesaa oli haastattelut aiemmin BBC:n journalisti John Simpson. 

Mutesan ruumis palautettiin Ugandaan vuonna 1971 Oboten syrjäyttämisen jälkeen ja haudattiin Bugandan kuninkaalliseen mausoleumiin valtiollisin hautajaismenoihin osallistui silloinen presidentti Idi Amin.

Lähteet
-------

1. 1 2 3 4 5 6  The death of the Kabaka of Buganda *BBC Witness*. British Broadcasting Corporation. Viitattu 14.2.2014.
2. ↑  President Sir Edward Luwangula Walugembe Muteesa II *Past Presidents*. State House of Uganda.  Arkistoitu 25.12.2018. Viitattu 19.3.2016.
3. ↑  Käki, Matti & Kojo, Pauli & Räty, Ritva: *Mitä Missä Milloin 1967. Kansalaisen vuosikirja*, s. 41. Otava, 1966.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Alankomaat

 |
|  |
| Muut | 
* SNAC
* IdRef

 |

 |
Digijärjestelmäkamerassa peilin takana on matriisikenno
Kuvassa matriisikennon taustalla on vertailun vuoksi 35 mm:n värinegatiivifilmi
Digitaalisen valokuvan valotus: 1)Fotonit kameran linssin läpi; 2)Mikrolinssi kohdistaa valon kennolle; 3)Suodatin määrää valon aallonpituuden; 4)Valoa läpäisevä elektrodi; 5)Kvartsi eriste; 6)N- piikanava; 7)Mahdollinen kolo; 8)P-tyyppistä piitä.
Digitaalisen valokuvan matriisirakenne

**Digitaalinen valokuva** on digitaalikameran matriisikennolle valotettu fotonien varausta ilmaiseva digitaalinen tiedosto, jota voidaan tarkastella esimerkiksi tietokoneen näytöllä. Siitä täytyy tehdä valokuvavedos ennen kuin tiedosto saadaan käsin kosketeltavaan muotoon. Valokuvista voidaan tehdä digitaalisia vedoksia myös kuvanlukijalla.

Valokuvavedos valmistetaan joko valottamalla "immateriaalinen" digitaalinen tiedosto valonherkälle vedostusmateriaalille. Vedostusmateriaali on usein paperipohjaista, mutta se voi olla muovia tai siitä voidaan tehdä digitaalinen vedos esimerkiksi portable document format pdf-muotoon. Digitaalista vedostusta kutsutaan yleisesti tulostamiseksi. Digitaalinen vedos voidaan tehdä myös painomenetelmällä. Digitaalinen vedos voi olla paitsi valoherkälle materiaalille vedostettu, myös esimerkiksi painomusteella eri materiaaleille siirretty painokuva, digitaalinen tuloste tai valokopio. Digitaalinen valokuva voidaan tuottaa myös "aineettomana" "immateriaalisena" vedoksena valkokankaalle tai näyttöpäätteelle.

Digitaalinen valokuva mediafuusiossa
------------------------------------

Digitaalisuus on laajentanut valokuvan käyttöä monella tavalla. Digitaaliset minilaboratoriot hyödyntävät yhtä lailla filmiä kuin digitaalista kuvatiedostoa originaalinaan. Tämä on yksinkertaistanut valokuvausprosessia. Samalla prosessilla voidaan valmistaa aidolle valokuvapaperille vedostetut kuvat niin värinegatiiveista, mustavakoisista negatiiveista, dioista kuin digitaalisista tiedostoista. Samalla voidaan helposti valmistaa yksilölliset postikortit, kalenterit ja valokuva-albumit. Valokuvia voidaan helposti tilata verkon kautta tai kuvakioskeista.

Valokuvalle on tullut uusia digitaalisia sovellutuksia. Internetistä on tullut valokuvan suurin jakelukanava. Valokuvaa pystytään hyödyntämään entistä tehokkaammin niin perhekuvissa kuin tarkkailukameroissa kasvojentunnistuksen ansiosta. Digitaalinen kamera tekee kuvausvaiheessa korjauksia kuvaan muun muassa tarkentaen kasvoihin ja poistaen epäterävyyttä. Valokuvan muokkaus oli ennen vaikeaa ja vain kehittyneiden harrastelijoiden tai ammattilaisten puuhaa. Nyt helpot kuvankäsittelyohjelmat ovat tehneet siitä monelle perhekuvaajalle osan valokuvausta. Valokuvalla voidaan jopa huijata tulevia sukupolvia.

Katso myös
----------

* Valokuva
* Digitaalinen valokuvaus
* Kuvankäsittely
* Raw (tiedostomuoto)

Lähteet
-------

1. ↑   Photoshop Allows Us To Alter Our Memories

Aiheesta muualla
----------------

* I Was There. Just Ask Photoshop
* CAMERA PIXELA (Arkistoitu – Internet Archive) Tutkimus valokuvauksen digitalisoitumisesta suomalaisten ammattivalokuvaajien kokemusten kautta. Pekka Makkosen väitöskirja, 2010.
Martina Edoff vuonna 2014.
**Martina Birgitta Jenny Edoff** (s 20. huhtikuuta 1968 Motalan kunta, Itä-Götanmaan lääni) on ruotsalainen taiteilija ja laulaja, joka tuli tunnetuksi Fame Factory tosi-tv-ohjelmasta, jota esitettiin Ruotsin TV3-kanavalla neljä kautta Bert Karlssonin isännöimänä vuosina 2002-2005. Edoff kilpaili kaudella 3 vuonna 2003.

Martina Edoffin yhtye on julkaissut glam metal -musiikkia vuodesta 2014 alkaen. Vuonna 2015 julkaistua *Unity* -albumia seurasi yhtyeen kiertue Pohjois-Amerikkaan syys-lokakuussa.*milloin?*

Yhtye
-----

* Martina Edoff – laulu
* Stefan Bergström – kitara
* Nalle Påhlsson – basso
* Björn Höglund – rummut
* Jona Tee – koskettimet

Diskografia
-----------

### Albumit

* *Martina Edoff* (2014)
* *Unity* (2015)
* *We Will Align* (2017)

### Singlet

* "Tear Apart" (2010)
* "Seduce Your Mind" (2014)
* "Before I Die" (2014)
* "The World Has Gone Mad" (2015)

Aiheesta muualla
----------------

* Virallinen kotisivu
* Martina Edoff Facebookissa (yhtye)
* Martina Edoff Facebookissa (henkilökohtainen)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa

 |
|  |
| Taiteenala | 
* MusicBrainz

 |

 |
**Mutant Turtles: Chōjin densetsu-hen** (jap. ミュータント タートルズ 超人伝説編, engl. *Mutant Turtles: Superman Legend*) on Japanissa vuonna 1996 valmistunut animaatiosarja. Se on epävirallinen jatko-osa yhdysvaltalaiselle *Teenage Mutant Ninja Turtles -sarjalle*. Sarja esitettiin kaksiosaisena TV Tokyo -kanavalla 21. toukokuuta 1996 ja 21. helmikuuta 1997 ja jaksot on julkaistu myös VHS:nä. Sarja luotiin alun perin nostamaan uusien "Super Turtles" -lelujen myyntiä. Tämän vuoksi sarjan juoni oli tönkköä ja uudet tehosteet olivat tuulesta tempaistuja. Sarja on esitetty Japanin lisäksi tekstitettynä myös Yhdysvalloissa.

Äänirooleissa
-------------


|  |  |  |
| --- | --- | --- |
|  Daiki Nakamura  | … |  Leonardo
  |
|  Toshiharu Sakurai  | … |  Michaelangelo
  |
|  Hidenari Ugaki  | … |  Donatello
  |
|  Hiroyuki Shibamoto  | … |  Raphael
  |
|  Hideyuki Umezu  | … |  Tikku / Krang
  |
|  Emi Shinohara  | … |  April O'Neil
  |
|  Kiyoyuki Yanada  | … |  Silppuri (Oroku Saki)
  |
|  Kyōsei Tsukui  | … |  Bebop
  |
|  Hidetoshi Nakamura  | … |  Rocksteady
  |
|  Rei Sakuma  | … |  Crys-Mu / Dark Mu
  |
|  Tomohiro Nishimura  | … |  Hattori Kinzō
  |
|  Kōichi Nagano  | … |  Toimittaja
  |

Juoni
-----

Turtlesit vapauttavat valon hengen nimeltään Crys-Mu kiven sisältä Mutan Kuningaskunnan kadonneesta temppelistä. Palkinnoksi Crys-Mu antaa heille kyvyn "supermutatoitua", joka tekee heistä superkilpikonnia, mutta vaikutus kestää vain kolme minuuttia. Kaikkien "Superkilpikonnien" yhdistyessä he muodostavat "Mahtavan kilpikonnajumalan". Samaan aikaan Silppuri ja Krang onnistuvat vapauttamaan pimeyden hengen nimeltään Dark-Mu, jolta Silppuri ja hänen mutanttinsa saavat supervoimat. Turtlesien ja Silppurin joukkojen välille muodostuu kamppailu, jossa kumpikin porukka lähtee Japaniin etsimään "seitsemän elementin laattaa", joka antaisi heille käsittämättömät voimat.

Lähteet
-------

* Pellegrini, Mark: TMNT Anime OVAs (1996) Review: Mutant Turtles: Superman Legend *Review*.  27.5.2014. Adventures in Poor Taste! (AIPT!). Viitattu 31.12.2018. (englanniksi)
* 
* 
* 
* 
* 

### Viitteet

1. ↑  Teenage Mutant Ninja Turtles: Legend of the Supermutants (OAV) *Encyclopedia - Anime*. Anime News Network. Viitattu 31.12.2018. (englanniksi)
DALI-laitteita: käyttöpaneeli, kaukosäädin ja liiketunnistin.
**Digital Addressable Lighting Interface** eli **DALI** on digitaalinen valaistuksen ohjausväylä esimerkiksi elektronisille liitäntälaitteille ja himmentimille ja standardi, joka kuvaa digitaalista kommunikaatiota valaistuslaitteiden välillä.

DALI perustettiin markkinoita hallinneen analogisen 1-10V järjestelmän seuraajaksi sekä avoimen standardin kilpailijaksi suljetulle DSI-protokollalle. DALI on standardisoitu kansainvälisen sähköteknisen komission loisteputkivalaisinstandardi IEC 60929 mukaan. 

DALI perustuu laitekohtaiseen ohjaukseen. Yhden ohjaus/ohjelmointi-laitteen verkossa voi olla enimmillään 16 ohjattavaa ryhmää ja 16 erilaista valaistustilannetta sekä 64 kuormaliitäntää tai ohjauslaitetta. Moduulirakenteen vuoksi DALI-järjestelmää voidaan myös laajentaa. DALI voidaan liittää myös eri taloautomaatiojärjestelmien aliverkoksi valaistuksessa.

Ominaisuuksia
-------------

* DALI on avoin protokolla, johon kaikki valmistajat voivat päästä.*selvennä*
* DALI on hajautettu väylä, jonka vuoksi se ei tarvitse keskusyksikköä. Jokaisessa DALI-laitteessa on muisti, johon tallentuvat kaikki sen asetukset: osoite, jäsenyys eri ryhmissä, valaistustilanteet.
* DALI-järjestelmää ei ole määritetty heikkovirtajärjestelmäksi IEC 61140 -standardin mukaan, minkä vuoksi se voi toimia myös vahvavirtakaapelien vieressä tai osana monijohtokaapelia.*selvennä* DALI-väylässä on myös suoja sitä varten, jos se kytkettäisiin vahingossa vahvavirtakaapeliin.

Järjestö
--------

* Teknistä tietoa DALIsta englanniksi (Arkistoitu – Internet Archive)

### Standardi

* NEMA 243-2004 Part 1 (Draft)
* NEMA 243-2004 Part 2 (Draft)

Aiheesta muualla
----------------

* DALI by Design
* DALI-AG's technical overview of DALI (Arkistoitu – Internet Archive)
* Osram's technical overview of DALI
Martyn Ware
**Martyn Ware** (s. 19. toukokuuta 1956 Sheffield, Englanti) on brittiläinen muusikko, tuottaja, elektronisen popin pioneeri, lauluntekijä ja yksi Human Leaguen, British Electric Foundationin sekä Heaven 17:n perustajajäsenistä.

Ware on työskennellyt muun muassa Tina Turnerin, Terence Trent D’Arbyn, Marc Almondin ja Erasuren kanssa ja häntä pidetään yhtenä Ison-Britannian merkittävimmistä tuottajista.

Ware toimii myös kolmiulotteisten äänimaisemien luomiseen erikoistuneessa yhtiössä, Illustrious Companyssa, yhdessä Vince Clarken kanssa.

Aiheesta muualla
----------------

* Illustrious Companyn kotisivut

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Alankomaat

 |
|  |
| Taiteenala | 
* MusicBrainz

 |
|  |
| Muut | 
* Europeana
* SNAC

 |

 |
**Salohapero** (*Russula graminea*) on Ruotsissa, Suomessa ja Norjassa sekä epäilemättä Venäjälläkin kasvava suurikokoinen vihreälakkinen haperolaji. Se on keskittynyt kosteihin vanhoihin kuusikkoihin. Suomessa laji vaikuttaa pohjoispainotteiselta, Ruotsissa havaitut esiintymät ovat Pohjanlahden rannikolla erityisesti Ångermanlandissa ja Norjassa sitä on ainakin Oslon ja Trondheimin seuduilla. Se muistuttaa väriltään paljon koivuhaperoa, muilta ominaisuuksiltaan isohaperoa. Laji on julkaistu tieteelle uutena vasta vuonna 2012. Museonäytteitä on kuitenkin kymmeniä, ja lajin olemassaolo on varmistettu mikroskooppitutkimuksin sekä DNA-analyysein ja kermanväristen itiöiden mykologisella värivertailulla. Kyseessä on ilmeisesti kuusen juurisieni. Laji on määritelty uhanalaisuusluokituksessa silmälläpidettäväksi (NT). Myrkylliseksi sitä ei ole havaittu.

Sienen lakki on aluksi puolipallomainen, sittemmin laakea ja lopulta kuopalla. Heltat ovat kolotyviset, malto valkeaa. Itiöpöly tummentaa helttoja vanhetessaan. Sienellä ei ole erityistä hajua, maku on nuoressa itiöemässä hieman kirpakka, myöhemmin mieto. Lakki on selkeästi vihreä pintakelmultaan, mutta siinä on ainakin Skandinaviassa havaittu myös punertavan tai okran sävyjä. Lakin läpimitta voi olla jopa 15 cm. Jalka on täyteinen.

Lähteet
-------

1. ↑  viitettä kaksiosaiseen auktoriin, ei ole vielä Indexissä
2. ↑  Jukka Vauras, Juhani Ruotsalainen ja Kare Liimatainen: Russula graminea, a new green species from Fennoscandia.  *Karstenia*, 2013, 52. vsk, nro 2, s. 51–57. Helsinki:  Suomen Sieniseura. ISSN 0453-3402.   (englanniksi), (latinaksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q11892117
* CoL: 4TRZN
* EoL: 46704381
* GBIF: 7679864
* iNaturalist: 914131
* MycoBank: 802595
* NatureServe: 2.1063090
* NCBI: 1302350
* Open Tree of Life: 4095798

 |

 |
**P·O·L·L·E·N** (vaihtoehtoisesti: *P.O.L.L.E.N*) on suomalaisen Mindfield Gamesin peli. Peli on julkaistu Steam-palvelussa vuonna 2016 Windows-alustalle.

Peli tukee Oculus Rift virtuaalitodellisuuslaitteita ja sitä on mahdollista pelata myös ilman virtuaalilaseja.

Saturnuksen Titan-kuulle sijoittuvan *Pollenin* esikuviin kuuluvat tieteiselokuvan merkkiteokset *2001: Avaruusseikkailu* (1968), *Solaris* (1972) ja *Kuu* (2009). Pelissä on useita eri tarinalinjoja joita seurata, eikä peli pidä pelaajaa kädestä kiinni. Pelaajan pitää tutkia alueita, selvittää pulmia ja päästä tarinassa eteenpäin. Pelissä on muun muassa *Myst*-tyylisiä pulmia. Esikuvana toimi myös *Gone Home* -peli.

Pelin äänimaailman suunnittelivat Antti Laitinen ja Jarno Sarkula.

Arvioita
--------

GameSpot antoi pelille pisteet 5/10 arvostelussaan.

Lähteet
-------

1. ↑  Onko tässä seuraava iso juttu? Näin syntyy suomalainen VR-peli *www.digitoday.fi*. Viitattu 24.9.2016.
2. ↑  Pyykkönen, Janne: Suomalainen virtuaalipeli Tarkovskin jäljillä.  *Pelaaja*, Huhtikuu 2015, s. 22-25.
3. ↑  Laitinen, Antti: Virtuaalitodellisuuden taustahuminaa.  *Pelaaja*, elokuu 2015, s. 44.  H-Town Oy.
4. ↑  P.O.L.L.E.N Review *gamespot.com*. Viitattu 1.1.2017.

Aiheesta muualla
----------------

* Pelin verkkosivut
**Jamie** on kuvitteellinen hahmo Megas XLR-animaatiossa, jossa hän teki ensi esiintymisensä jaksossa Test Drive vuonna 2004.

Hahmo
-----

Jamie on Coopin paras kaveri ja apulainen tehtävien aikana, tosin hänestä on harvoin hyödyksi. Jamie käyttää suurimman osan ajastaan miettien juonia, jolla hän saisi Megasin käyttöönsä, jotta tulisi rikkaaksi ja saisi iskettyä itselleen söpöjä naisia. Jamie harvoin kuitenkaan onnistuu iskemään ketään ja usein tulee sanattomaksi naisten edessä tai kertoo jotain typerää. Hän on täysin vastakohtainen Coopin. Koko eron lisäksi Jamie ei ole iloinen tai yhtä innostunut kuin Coop. Molemmat ovat kuitenkin kiinnostuneita samoista asioista, kuten vapaapainista ja autoista. Ollessaan Coopin mukana Megasissa taistelujen aikana hänestä on lähinnä pelkkää harmia ja hän usein vain kritisoi Coopin tekemisiä. Lisäksi Jamie pelkää kaikkia avaruusolioita, jotka tulevat vastaan. Huolimatta siitä hän on kuitenkin erittäin lojaali Coopille. Toisaalta Jamie on harvoin paikalla, jolloi häntä tarvittaisiin, kuten Coopin syntymäpäivinä tai auttamassa tuhoamaan viholliset.

Tylsistyneen oloinen ja aina valittamassa. Jamie ei juurikaan näe koskaan mitään positiivistä asiaoissa. Hän osaa kuitenkin olla kannustavainen kriittisyydestään huolimatta. Jamie monesti vaikuttaa itsevarmalta, mutta tosipaikan tullen hän juoksee tilanteessa kuin tilanteessa karkuun. Poikkeuksia kuitenkin löytyy, kun Coop sattui olemaan pulassa, Jamien lainatessa hänen autoaan saadakseen treffit erään tytön kanssa. Robotin hyökätessä Coopin kimppuun hän yritti pelastaa kaverinsa, mutta silti epäonnistui.

Vaatetus
--------

Jamie pukeutuu läpi sarjan samoihin vaatetuksiin. Ns. synkän luonteensa mukaan hän käyttää tummia vaatteita, kuten tummansinistä pipoa sekä mustaa takkia ja housuja, sekä kenkiä. Jamiellä on myös korvakoru vasemmassa korvassa.
**Saloba** on maalaiskunta Ségoun alueen Macinan piirissä Malissa. Sen keskuskylä Sarro sijaitsee Nigerjoen ja Banin välisellä tasangolla 30 kilometriä Macinasta kaakkoon. Kunnassa on 35 300 asukasta (vuonna 2009).

Saloban kunta rajoittuu pohjoisessa Macinan ja Souleyen, idässä Sanan, etelässä Folomanan ja Tonguén sekä lännessä Ségoun piirin Kamiandougoun kuntiin. Seutu kuuluu Sahelin ja Sudanin siirtymävyöhykkeeseen.

Kuntaan kuuluu 45 kylää. Asukkaat ovat etupäässä bozoja, bambaroita, markoja ja fulbeja.

Paikallisia elinkeinoja ovat maanviljely, karjanhoito, kalastus, käsityöammatit ja pienimuotoinen kaupankäynti. Tärkeimmät viljelykasvit ovat hirssi, fonio, maapähkinä ja pavut.

Sarrosta on huonokuntoiset tieyhteydet Macinaan, Saniin ja Ségou’un. Palveluihin kuuluvat koulut sekä Sarron ja Golokounan kylien terveysasemat.

Lähteet
-------

1. ↑  Resultats Provisoires RGPH 2009 (Région de Ségou) *instat.gov.ml*.  Arkistoitu 22.7.2011. Viitattu 1.11.2014. (ranskaksi)
2. ↑  Mali - Région de Ségou: Carte de référence *reliefweb.int*. Viitattu 1.11.2014. (ranskaksi)
3. 1 2 3 4  Plan de Securite Alimentaire: Commune Rurale de Saloba 2007–2011 *fsg.afre.msu.edu*.  Arkistoitu 6.3.2016. Viitattu 1.11.2014. (ranskaksi)
**Saukkojärvi** on ylänköjärvi Sallassa Lapin maakunnan kaakkoisosassa. Sen pinta-ala on 1,5 neliökilometriä. Etäisyys Rovaniemeltä on 183 kilometriä itäkoilliseen ja Sallan keskustasta 59 kilometriä pohjoiskoilliseen.

Maantiede
---------

Saukkojärven pituus kaakosta luoteeseen on 2,7 kilometriä. Järven lahdilla ja niemillä ei ole karttanimiä. Myös järven eteläosan noin kaksi hehtaaria laaja saari on nimetön. Järven kaakkoisosa on jossain määrin erillään pääaltaasta. Saukkojärveen virtaa tulo-uoma koillisesta ja kaakosta (Ahvenoja) sekä kaksi uomaa lännestä. Saukkojärvi laskee järven lounaisosasta alkavaa Saukko-ojaa lounaaseen.

Saukkojärven rannat ovat metsää ja suota. Asutusta ei ole. Järven itäpuolella sijaitsee Koivuselkä, jonka laki on noin 350 metriä merenpinnan yläpuolella.

Saukkojärvi (65.476.1.002) kuuluu Saukko-ojan valuma-alueeseen (65.476), joka on kolmannen jakovaiheen vesistö Kemijoen vesistössä (65). Toinen jakovaihe on Naruskajoen valuma-alue (65.47) ja ensimmäinen jakovaihe on Ylä-Kemijoen valuma-alue (65.4). Saukko-ojan valuma-alueella on 13 vähintään hehtaarin laajuista vakavettä, joista Saukkojärvi on laajin. Seuraavaksi laajimmat ovat Purkajärvi ja Haltiajärvi.

Sallan Saukkojärvi on laajin Suomen neljästätoista Saukkojärvestä.

Lähteet
-------

1. 1 2 3 4  Saukkojärvi, vakavesi, Salla
2. 1 2 3  Ympäristö.fi : Ympäristötiedon hallintajärjestelmä Hertta Ympäristötiedon hallintajärjestelmä Hertta. Viitattu 11.7.2022.
3. ↑  Saukkojärvi. Järviwiki. Viitattu 11.7.2022.
4. ↑  Saukko-ojan valuma-alue (65.476). Järviwiki. Viitattu 11.7.2022.
5. ↑  Saukkojärvi. Järviwiki. Viitattu 11.7.2022.
**Jami Wallenius** (s. 20. tammikuuta 1967 Turku) on suomalainen jalkapallovalmentaja ja entinen jalkapalloilija. Hänet tunnettiin peliurallaan eleettömänä ja suoritusvarmana puolustajana.

Ura
---

Wallenius aloitti uransa II divisioonassa kasvattajaseurassaan Turun Tovereissa vuonna 1985. Kaudeksi 1988 joukkue nousi I divisioonaan ja kahden toiseksi korkeimmalla sarjatasolla vietetyn vuoden aikana Wallenius esiintyi 36 ottelussa. TuTo putosi vuonna 1989 takaisin II divisioonaan ja 1990 Wallenius pelasi kaikissa paitsi yhdessä sarjaottelussa. Hän siirtyi Futisliigassa pelanneeseen FF Jaroon kaudeksi 1991. Ensimmäisellä kaudellaan hän oli joukkueensa avainpelaajia, mutta kahdella seuraavalla kaudella hänen vastuunsa väheni tasaisesti.

Vuodeksi 1994 Wallenius palasi kotikaupunkiinsa uudelleen nimettyyn Ykköseen nousseeseen FC Inter Turkuun. Hän saavutti toisella kaudellaan joukkueensa kanssa nousun Veikkausliigaan ja oli myös mukana nostamassa FC Interiä takaisin liigaan kaudella 1998. Wallenius edusti FC Interiä kahdeksan kauden ajan ja esiintyi joukkueessa yhteensä 189 kertaa, tehden yhden maalin. Veikkausliigassa hän pelasi urallaan yhteensä 190 ottelua, joissa hän viimeisteli kaksi maalia.

Pelaajauransa jälkeen Wallenius on toiminut FC Interin yhteistyöseurojen VG-62:n sekä FC Sinimustien valmentajana. Vuodesta 2004 eteenpäin hän on toiminut myös FC Interin valmennusryhmässä. Hänet valittiin Veikkausliigan legendaksi vuonna 2011.

Toukokuussa 2016 Walleniuksesta tuli Interin päävalmentaja Job Dragtsman erottua tehtävistään. Wallenius palasi apuvalmentajaksi elokuun alussa, kun Shefki Kuqista tuli Interin uusi päävalmentaja.

Lähteet
-------

1. ↑  Lisäksi 1 maali II divisioonan kausilla 1985–1987
2. ↑  Futari 4/1997 (PDF) (s. 10) *Pallonkaikkeus.wordpress.com*. Viitattu 15.11.2013.
3. ↑  Jami Wallenius *Veikkausliiga.com*. Veikkausliiga Hall of Fame. Viitattu 15.11.2013.
4. ↑  VG-62:n ja Interin yhteistyö yhä tiivistä *Veikkausliiga.com*.  22.1.2004. Viitattu 15.11.2013.
5. ↑  Welling, Jari: Interin uusi sisarseura FC Sinimustat perii naantalilaisten paikan kakkosessa *TS.fi*.  24.10.2007. Viitattu 15.11.2013.
6. ↑  Jami Walleniuksesta Veikkausliigan Legenda *Veikkausliiga.com*.  8.9.2011. Viitattu 15.11.2013.
7. ↑  Job Dragtsma jätti Interin - "En ole oikea henkilö kääntämään tätä joukkuetta" *Iltalehti*.  26.5.2016. Viitattu 4.8.2016.
8. ↑  Shefki Kuqi Interin päävalmentajaksi *Turun Sanomat*.  2.8.2016.  Arkistoitu 4.8.2016. Viitattu 4.8.2016.

FC Inter Turun päävalmentajat
Anders Romberg (1992) • Timo Sinkkonen (1993–1994) • Hannu Paatelo (1995–1997) • Tomi Jalo (1997–1998) • Steven Polack (1998) • Timo Askolin (1999–2000) • Pertti Lundell (2001–2002) • Kari Virtanen (2003–2006) • René van Eck (2006) • Job Dragtsma (2007–2016) • Jami Wallenius (2016) • Shefki Kuqi (2016–)
Rotfrontin tunnus
Rotfrontin tapaaminen vuonna 1927, Ernst Thälmann oikealla edessä.
**Roter Frontkämpferbund** (**RFB**, myös **Rotfront**, suom. *Punainen rintamataistelijaliitto*) oli Saksan kommunistisen puolueen puolisotilaallinen järjestö Weimarin tasavallan aikana. *lähde?*

Rotfront perustettiin 18. heinäkuuta 1924 kommunistisen puolueen nyrkiksi oikeistolaisia puolisotilaallisia järjestöjä, etenkin kansallissosialistisen puolueen SA-joukkoja vastaan. Sen ensimmäiseksi johtajaksi tuli Ernst Thälmann. Rotfrontin jäsenet tervehtivät toisiaan huudahduksella *"Rot Front!*" ja kohottamalla nyrkkiin puristetun käden kämmenpuoli tervehdittävää kohti.  *lähde?*

SA-joukkoihin verrattuna Rotfront oli jäsenmäärältään pienempi ja huonommin organisoitu. Kommunistit näyttivätkin saavan usein selkäänsä vahvemmalta SA:lta, jolloin yleisölle jäi vaikutelma, että natsipuolue pystyi kukistamaan kommunistit kadulla. Osa vasemmistolaisista pitikin Rotfrontin perustamista ja ylläpitämistä turhana, koska yksin nujakoivat SA-joukot olisivat vahventaneet kuvaa natsipuolueesta öykkäreiden puolueena. *lähde?*

Natsien aikanaan suosimassa marssissa Horst-Wessel-Lied mainitaan "Rotfrontin ampumista tovereista, jotka ovat hengessä mukana". Laulun sanoitti SA-joukkojen jäsen Horst Wessel nimellä *Die Fahne Hoch!* ("Lippu korkealle!"). Ironista kyllä Horst Wesselin ampui eräs Rotfrontin jäsen, Ali Höhler. Wessel haavoittui vakavasti, jolloin Joseph Goebbels onnistui tekemään Horst Wesselistä sankarimarttyyrin jo ennen kuin tämä oli edes kuollut. *lähde?*
**Martín Andrés Silva** (s. 25. maaliskuuta 1983 Montevideo, Uruguay) on uruguaylainen jalkapalloilija. Tällä hetkellä hän edustaa Uruguayn 1. divisioonassa pelaavaa Defensor Sporting Clubia ja on pelipaikaltaan maalivahti.

Maajoukkueura
-------------

Silva teki maajoukkuedebyyttinsä Uruguayn maajoukkueessa elokuussa 2009 ystävyysottelussa Algeriaa vastaan. Hänet valittiin myös jalkapallon MM-kisoihin 2010. Martín Silva pelasi uransa toisen maaottelun lähes neljä vuotta maajoukkuedebyyttinsä jälkeen, vuoden 2013 Maanosaliittojen cupin ottelussa Tahitia vastaan.*lähde?*

  

Uruguayn joukkue – Jalkapallon MM-kilpailut 2010
1 Muslera |
2 Lugano |
3 Godín |
4 Fucile |
5 Gargano |
6 Victorino |
7 Cavani |
8 Eguren |
9 Suárez |
10 Forlán |
11 Á. Pereira |
12 Castillo |
13 Abreu |
14 Lodeiro |
15 Pérez |
16 M. Pereira |
17 Arévalo |
18 González |
19 Scotti |
20 Á. Fernández |
21 S. Fernández |
22 Cáceres |
23 Silva |
valmentaja Tabárez

Uruguayn joukkue – Maanosaliittojen cup 2013
1 Muslera |
2 Lugano |
3 Godín |
4 Coates |
5 Gargano |
6 Hernández |
7 Rodríguez |
8 Eguren |
9 Suárez |
10 Forlán |
11 Á. Pereira |
12 Castillo |
13 Aguirregaray |
14 Lodeiro |
15 Pérez |
16 M. Pereira |
17 Arévalo |
18 Ramírez |
19 Scotti |
20 González |
21 Cavani |
22 Cáceres |
23 Silva |
valmentaja Tabárez

Uruguayn joukkue – Jalkapallon MM-kilpailut 2014
1 Muslera |
2 Lugano |
3 Godín |
4 Fucile |
5 Gargano |
6 Á. Pereira |
7 Rodríguez |
8 Hernández |
9 Suárez |
10 Forlán |
11 Stuani |
12 Muñoz |
13 Giménez |
14 Lodeiro |
15 Pérez |
16 M. Pereira |
17 Arévalo |
18 Ramírez |
19 Coates |
20 González |
21 Cavani |
22 Cáceres |
23 Silva |
valmentaja Tabárez

Uruguayn joukkue – Jalkapallon MM-kilpailut 2018
1 Muslera |
2 Giménez |
3 Godín |
4 Varela |
5 Sánchez |
6 Bentancur |
7 Rodríguez |
8 Nández |
9 Suárez |
10 De Arrascaeta |
11 Stuani |
12 Campaña |
13 G. Silva |
14 Torreira |
15 Vecino |
16 Pereira |
17 Laxalt |
18 Gómez |
19 Coates |
20 Urretaviscaya |
21 Cavani |
22 Cáceres |
23 M. Silva |
Valmentaja Tabárez
Pratt & Whitney R-985 -tähtimoottori ja sen Townend-rengas.
Puolalainen PZL Ł.2 varustettuna Townend renkaalla
**Townend-rengas** on lentokoneen tähtimoottorin "ympärillä" oleva muotoilupelti. NACA-rengas on vastaava Yhdysvaltain liittovaltion vuonna 1927 kehittämä lentokoneen osa. Townend-rengas vähentää ilmanvastusta ja voi auttaa (tai hankaloittaa) sylintereiden jäähdytystä. Se tuli käyttöön 1920-luvulla ja oli laajassa käytössä kunnes suuremmilla nopeuksilla tehokkaampi NACA-rengas syrjäytti sen 1930-luvulla.

Townend-renkaan kehitti tohtori englantilainen Hubert Townend, joka toimi National Physical Laboratoryssa vuonna 1929. Patentteja tuki Boulton & Paul Ltd-lentokonetehdas.. Yhdysvalloissa rengas kulki nimellä *drag ring* ("vastusrengas"), koska se vähensi moottorin ilmanvastusta. 

Townend-rengasta käyttivät mm. Douglas O-38, Vickers Wellesley, Westland Wallace ja the Gloster Gauntlet.

Lähteet
-------

1. ↑
2. ↑  1930 Canadian patent CA 304755 by Hubert Townend with drawings
3. ↑  "A History of Aircraft Piston Engines" by Herschel Smith, (Sunflower University Press Manhattan, Kansas, 1981, ISBN 0-89745-079-5), 255pp.
4. ↑  Hansen, James R: Engineering Science and the Development of the NACA Low-Drag Engine Cowling *From Engineering Science to Big Science: The NACA and NASA Collier Trophy Research Project Winners*. Viitattu 28.4.2007.

Aiheesta muualla
----------------

* The Spotters Glossary
**Townes–Brocksin oireyhtymä** on synnynnäinen geneettinen oireyhtymä, jonka yleisimmät oireet ovat käsien, useimmiten peukalon rakennepoikkeavuudet (89 %:lla potilaista), muodoltaan poikkeavat ulkokorvat (87 %:lla potilaista) ja peräaukon umpeuma (84 %:lla potilaista). Oirekuvassa on yksilöllistä vaihtelua, mutta yleensä näistä pääoireista ilmenee vähintään kaksi. Useimmiten ulkokorvien poikkeavuuden yhteydessä esiintyy vaikeusasteeltaan vaihteleva kuulonalenema.

Townes–Brocksin oireyhtymä aiheuttaa noin puolilla potilaista myös jalkojen rakenteellisia poikkeavuuksia. Näihin voivat kuulua lyhyt kolmas varvas, päällekkäiset varpaat ja pes planus. Myös muualla elimistössä saattaa esiintyä rakennepoikkeamia. 42 %:lla potilaista on todettu munuaisten toiminnan häiriytymistä, joka voi johtua polykystisyydestä tai hevosenkenkämunuaisesta. 36 %:lla potilaista on sukupuolielinten ja virtsateiden poikkeavuuksia, neljänneksellä synnynnäinen sydänvika. Kymmenessä prosentissa tapauksista Townes–Brocksin oireyhtymään yhdistyy oppimisvaikeuksia tai kehitysvamma. Lisäksi joskus todetaan kolobooma tai Arnold–Chiarin epämuodostuma (tyyppi I).

Townes–Brocksin oireyhtymän periytyminen on autosomaalinen ja vallitseva. Se johtuu SALL1-geenin mutaatiosta kromosomissa 16. Mutaatio voi olla syntynyt myös uutena (*de novo*). Oireyhtymän yleisyydeksi on arvioitu 1/250 000. Esiintyvyydessä ei ole havaittu sukupuolieroja. Townes–Brocksin oireyhtymässä on samankaltaisuutta Goldenharin oireyhtymän, Okihiron oireyhtymän ja VATER-assosiaation kanssa. Oireyhtymän hoito on oireenmukainen. Kirurginen hoito on tarpeen peräaukon umpeuman ja joskus peukalon epämuodostuman kohdalla. Munuaisongelmat saattavat johtaa dialyysihoidon tai munuaisensiirron tarpeeseen. Ennuste riippuu yksilöllisesti oireiden laadusta ja vaikeusasteesta; vaikeat sydän- tai munuaisongelmat voivat johtaa elinajanodotteen lyhentymiseen. Oireyhtymän piirteistä laati kuvauksen ensimmäisenä H. Feichtiger vuonna 1943. Oireyhtymä on nimetty sitä koskevia tutkimustuloksia vuonna 1972 julkaisseiden Philip L. Townesin ja Eric R. Brocksin mukaan.

Lähteet
-------

1. 1 2 3  Johanna Rintahaka, Townes-Brocksin oireyhtymä Tukiliitto 8.3.2023, viitattu 10.7.2023
**Rotanmyrkkyoppi** on oikeustieteessä käytetty termi, jolla kuvataan laajalti tunnettua tavaramerkkiä muistuttavan tuotemerkin käyttämistä sellaisen tavaran yhteydessä, että alkuperäisen tuotemerkin mainosarvo vähenee. Esimerkiksi jos joku käyttää rotanmyrkyn tai wc-puhdistusaineen tunnuksena vanhempaa tunnettua suklaamerkkiä muistuttavaa tunnusta, vähenee suklaamerkin mainosarvo. Vaikka suklaan tavaramerkin suoja ulottuu sinänsä vain samankaltaisiin tuotteisiin, ulotetaan tavaramerkkioikeudellinen suoja tällaisissa tapauksissa pääsääntöä laajemmalle, koska merkinhaltijalle voi aiheutua merkittävää vahinkoa. Saadakseen rotanmyrkkyopin mukaisen suojan täytyy tavaran tai palvelun olla maassa yleisesti tunnettu. Tunnettuisuuden tulee olla verrattavissa Kodak-opin mukaiseen suojaan.

Nimitys on peräisin Ruotsin tavaramerkkilakia koskevasta komiteamietinnöstä, jossa asiaa havainnollistettiin esimerkillä elintarvikkeen tavaramerkin käyttämisestä rotanmyrkyn tuotemerkkinä.

Suomessa
--------

Suomen tavaramerkkilaki (7/1964) säätää asiasta 6. pykälän 2. momentissa. Sen mukaan sekoitettavuuteen voidaan vedota, jos samankaltaisen tunnusmerkin käyttäminen merkitsisi vanhemman merkin erottamiskyvyn ja maineen epäoikeudenmukaista hyväksikäyttöä tai olisi haitaksi erottamiskyvylle tai maineelle.

Aiempaakin oikeuskäytäntöä voi käyttää voimassa olevan normiston tulkitsemiseen.

* Suojavälineitä varten haetun Marabo-kuviomerkin rekisteröimistä ei estänyt Marabou-tavaramerkki, joka oli rekisteröity suklaa- ja makeistuotteita varten.
* Tavaraluokkaan *vaatteet, jalkineet, päähineet* haettiin rekisteröitäväksi merkkiä Roll's. Sitä pidettiin kuitenkin olennaisesti samankaltaisena kuin tunnusmerkkiä Rolls-Royce, josta käytettiin myös lyhennettä Rolls.
* Nykyisen lain soveltamista koskee KHO:n ratkaisu vuodelta 2002. Siinä tavaramerkkiä Tefli haettiin rekisteröitäväksi luokassa 24 (kankaat, tekstiilitavarat) ja luokassa 25 (vaatteet). Sen ei katsottu olevan sekoitettavissa aiemmin rekisteröityyn tavaramerkkiin Teflon, joka oli rekisteröity luokkiin 22 (esimerkiksi köydet, säkit ja pussit) ja 23 (langat tekstiilikäyttöön).
* Patentti- ja rekisterihallituksen valituslautakunta ratkaisi 2002, ettei merkin Partec käyttö ole merkin Partek epäoikeudenmukaista hyväksikäyttöä.

Rotanmyrkkyoppia sovelletaan myös toiminimioikeudessa. Korkein oikeus on ratkaissut, että yrityksen toiminimi *Someron Paljeovi, om. A. Tammisto* on sekoitettavissa nimeen *Someron Paljeovi ja Rakennusosa Oy,* mutta nimi *Kehätien Autotalo Oy* ei ole sekoitettavissa nimeen *Kehätien Auto-valinta Oy.* Korkein hallinto-oikeus on ratkaissut, että nimi *Turun Tavarapörssi* on sekoitettavissa nimeen *Helsingin Tavarapörssi Mikko Hietala.*

Lähteet
-------

1. ↑  *Encyclopædia iuridica fennica,* Suomalainen lakimiesyhdistys 1994–1999, ISBN 951-855-135-9, osa I palsta 697.
2. ↑  Pirkko-Liisa Haarman: *Immateriaalioikeus,* Talentum 2006, ISBN 952-14-1071-X, sivu 289.
3. ↑  Tavaramerkkilaki, 6 §.
4. ↑  KHO 1977 A II 90 (882/55/76).
5. ↑  KHO 1985 A II 145 (5944/55/84).
6. ↑  Haarman s. 289–290.
7. ↑  KKO 1981 II 3.
8. ↑  KKO 1985 II 145.
9. ↑  KHO 1982 A II 90.
10. ↑  Haarman s. 330.
Sofie Ribbing: *Omakuva* maalattu vuonna 1880.   
Uffizi Gallery 
Sofie Ribbing: *Pojat piirtävät* maalattu vuonna 1864.
**Sofie Amalia Ribbing** (6. maaliskuuta 1835 Adelöv – 7. joulukuuta 1894 Kristiania, Norja) oli ruotsalainen taidemaalari. Hän maalasi muotokuvia ja arkielämää. Ribbing opiskeli Düsseldorfin taideakatemiassa. 

Ribbingin suku kuului vanhaan aateliin. Tytär pääsi opiskelemaan ensiksi Tukholmaan, mutta siirtyi pian opiskelemaan tuolloin erittäin vetovoimaiseen Düsseldorfin taideakatemiaan. Hänen opiskelutovereihinsa kuuluivat Agnes Börjesson ja Wilhelmina Lagerholm. Düsseldorfista hän jatkoi matkaan Brysseliin, missä sai oppia historiamaalari Louis Gallaitilta. Gallaitin opit näkyvät erityisen hyvin hänen työssään *Pojat piirtävät*. Hän opiskeli myös Pariisissa ja jatkoi matkaansa Roomaan, missä vietti aikaansa Agnes Börjessonin kanssa. 

Ribbing piti näyttelyt Lontoossa, Tukholmassa ja Kööpenhaminassa. Göteborgin taideseura maksoi hänen töistään suuria summia ja hänen omakuvansa päätyi Firenzen Uffizi-galleriaan. Nykyään hänet muistetaan parhaiten muotokuvamaalauksistaan. Vuonna 2016 hänen maalauksensa *Pojat piirtämässä* nimettiin Ruotsin edustajaksi Europeana 2016 -projektiin, jossa etsittiin merkittäviä eurooppalaisia taideteoksia.

Lähteet
-------

1. 1 2 3

Aiheesta muualla
----------------

* 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ruotsi

 |
|  |
| Taiteenala | 
* KulturNav
	+ 2
* Musée d'Orsay
* RKD Artists
* ULAN

 |

 |
Sir Gawain and the Green Knight -käsikirjoituksen ensimmäinen sivu.
**Sir Gawain and the Green Knight** tai **Sir Gawayne and the Grene Knight** on tuntemattoman tekijän laatima ritarirunoelma, joka on kirjoitettu noin vuonna 1375. Runoelma liittyy kuningas Arthurin ja pyöreän pöydän ritarien taruihin. Teoksen päähenkilö on Sir Gawayne (Gawain), joka on harras mutta inhimillisiä heikkouksia omaava kristitty ritari, joka läpäisee mestaushaasteen ja kykenee vastustamaan herransa vaimon herättämää kiusausta, mutta lankeaa tarjoukseen haavoittumattomuudesta.

**Varoitus:  Seuraava kirjoitus paljastaa yksityiskohtia juonesta.**
Runoelman alussa kuningas Arthurin hoviin saapuu uudenvuodenaattona salaperäinen, jättiläismäinen vihreä ritari. Jätti haastaa pyöreän pöydän ritarit mestauskilpaan. Gawain ottaa haasteen vastaan ja sivaltaa jättiläiseltä pään poikki yhdellä iskulla. Mutta ritari kumartuukin tyynesti, poimii päänsä ja nousee vihreän ratsunsa selkään. Sitten pää määrää Gawainin tapaamaan jättiläisen yhden vuoden ja yhden päivän kuluttua syrjäisen kappelin luona, jossa hän aikoo kostaa saamansa iskun.

Seuraavan vuoden aikana Gawain kokee useita seikkailuja ja tapaa Arthurin sisarpuolen Morgan le Fayn. Seikkailujensa aikana Gawain ei kykene vastustamaan kaikkia kiusauksia. Kun määrätty aika on kulunut, saapuu Gawain sovittuun tapaamiseen. Vihreä ritari onnistuu kuitenkin haavoittamaan Gawainia vain lievästi, sillä Gawain on petkuttanut jättiläistä pukemalla ylleen vihreän taikavyön, joka suojaa häntä.

Tämän jälkeen Sir Gawain palaa Arthurin hoviin tietäen, että hän on henkisesti epätäydellinen, ja vannoo pitävänsä vihreää vyötä loppuikänsä muistutuksena petoksestaan.

**Juonipaljastukset päättyvät tähän.**
Taitavasti kirjoitettu runoelma muodostuu noin 2 500 säkeestä. Sen ranskan kielestä ja Luoteis-Englannin skandinaavisperäisistä paikallismurteista vaikutteita saanut kieli on rikasta. Runoelma on kiehtova sekoitus hienostunutta tunnelmaa, psykologista syvyyttä ja vivahteikasta ilmaisua.

Sir Gawayne and the Grene Knightin käsikirjoitukseen sisältyy myös kolme muuta runoelmaa, *Patience*, *Purity* ja *Pearl*, joiden uskotaan olevan saman kirjoittajan laatimia. Kirjoittajaa kutsutaan nimillä "Pearl Poet" tai "Gawain Poet".

Lähteet
-------

* Cotterell, Arthur: Maailman myytit ja tarut. WSOY 1996. ISBN 951-0-17102-6

### Viitteet

1. 1 2 3  Sir Gawayne and the Grene Knight *Encyclopædia Britannica*. Encyclopædia Britannica, inc. Viitattu 14.8.2020. (englanniksi)
2. 1 2 3  Cotterell 1996, s. 87
Tunnettuja virtuooseja:  
Ylärivi vas. lukien: Frédéric Chopin, Niccolò Paganini, Franz Liszt, Luigi Boccherini.  
 Alarivi: Arthur Rubinstein, Sergei Rahmaninov, Yo-Yo Ma, Itzhak Perlman.
**Virtuoosi** on musiikissa teknisesti poikkeuksellisen taiturimainen esiintyjä: soittaja, laulaja tai kapellimestari. Sanan alkuperä juontaa italian termistä *virtuoso*, mikä tarkoitti perin pohjin koulutettua muusikkoa, erityisesti säveltäjää tai musiikin teoreetikkoa 1500- ja 1600-luvuilla. Virtuooseiksi alettiin kutsua erityisen taidokkaita soitin- ja laulusolisteja 1700-luvulla, jolloin ooppera ja soitinkonsertto olivat suosittuja musiikkimuotoja.

Musiikkiharrastuksen levittyä myös porvariston keskuuteen 1800-luvulla erityisesti resitaalien yleistyessä virtuoosimaisia muusikkoja tarvittiin enemmän ja nimitys yleistyi. Termille alkoi samalla tulla myös negatiivista sävyä, koska sillä saatettiin viitata myös teknisesti taitavaan, mutta samalla musiikillisesti köyhään ja yleisöä kosiskelevaan esitystapaan. Nykyisin sanaa käytetään usein silti myös esiintyjistä, joiden tekninen osaaminen loistaa yhdessä vahvan musiikillisen tulkintakyvyn kanssa.

Lähteet
-------

1. 1 2  *Suuri Musiikkitietosanakirja Seg-Ö*, s. 243. Helsinki: Weilin+Göös, 1992. ISBN 951-35-4729-9.